د روغتیا نړیوال سازمان د 'بیزو دانې' وبا نوم بدلوي 
د روغتیا نړیوال سازمان (WHO) هڅه کوي چې د بیزو دانې (monkeypox) وبا نوم بدل کړي او نن سه شنبه د اګست ۱۶ (زمري ۲۵) یې له خلکو وغوښتل چې په چټکۍ سره خپریدونکې دې ناروغۍ ته بل مناسب نوم پیشنهاد کړي. 
د روغتیا نړیوال سازمان د مۍ د میاشتې راهیسې په افریقايي هېوادونو او د نړۍ په نورو برخو کې ددغې خپرې شوې وبا د نوم په اړه اندېښنه ښودلې ده. کارپوهان وايي دغه نوم پر بیزوګانو داغ لګوي او وايي، ددې وبا په خپرېدو کې بیزوګانې او یا د افریقا لویه وچه هیڅ ډول رول نلري. په برازیل کې، د بیلګې په ډول، په همدې وروستیو کې داسې راپورونه خپاره شول چې خلکو ددغې ناروغۍ د خپرېدو له ویرې پر بیزوګانو باندې بریدونه کړي دي. د روغتیا نړیوال سازمان ویاندې فضیلې چایب په ژنیو کې خبریالانو ته وویل: "غواړو داسې نوم ولټوو چې داغ و نه لګوي". هغې زیاته کړه چې ددې دپاره یې له عامو خلکو مرسته غوښتې چې د یوه ځانګړي شوي ویب سایټ له لارې مناسب نومونه پیشنهاد کړي. پر دغې وبا باندې د بیزو دانې نوم ځکه ایښودل شوی دی چې په ۱۹۵۸ میلادي کال کې دغه ویروس د لومړي ځل دپاره د دنمارک په یوه لابراتوار کې په هغو بیزوګانو کې وموندل شو چې د آزموینو دپاره ساتل شوې وې. خو دغه ویروس په نورو حیواناتو، په ځانګړي ډول په موږکانو کې هم لیدل شوی دی. دا ویروس چې د تبې، ځان دردۍ او پر پوستکي باندې د نټاکو راختلو سبب کیږي، د مې د میاشتې راهیسې په نړۍ کې په خورا چټکۍ سره د خپرېدو په حال کې دی او د نړیوالې روغتیا دپاره د اضطراري حالت سبب شوی دی. که څه هم دا ویروس له حیواناتو څخه انسانانو ته انتقالېږي، خو د روغتیا نړیوال سازمان کارپوهان وايي چې په دې وروستیو کې په نړۍ کې ددې وبا د خپرېدو اصلی لامل د انسانانو ترمنځ اړیکې دي. د روغتیا نړیوال سازمان تېره اونۍ وویل چې د کارپوهانو یوې ډلې چې ددغه سازمان له لوري ګومارل شوي وو، ددې ناروغۍ د څو فرعي انواعو (کلاډونو) دپاره نومونه پیشنهاد کړي دي. تر اوسه پورې، ددې ناروغۍ دوو فرعي ډولونو ته د هغو سیمو نومونه ورکړل شوي دي چې دغه ویروس پکې په لومړي ځل لیدل شوی دی. له دې جملې څخه یو د کانګو حوزه او بل هم جنوبي افریقا ده. خو د سیمو د نومونو د اخیستو پر ځای کارپوهانو پرېکړه کړې چې دغو فرعي انواعو ته (کلاډ-۱) او (کلاډ-۲) وویل شوي. د کلاډ-۲ یو فرعي ډول هم تشخیص شوی دی. دغه فرعي ډول ته د (کلاډ-۲ ب) نوم ورکړل شوی او کارپوهان وايي همدا فرعي ډول په دې وروستیو کې په نړۍ کې ددې وبا د خپرېدو د اکثره پېښو لامل دی.